Viktor Teru E generacija
Sas adaj ajso čalaviben vaj ajso lačho gindipen,
hoj nevi generacija vaš romane terne manušende.
Oda sas, gindinav tel šeraľipnaste vaš Ivan Makoste.
The oda sas sikhľuvne andal ňitrakeri univerzitatar.
Sar sas o Roman Eštočák, o Stano Cina, e Daška Horváthová Litterová.
The aver.
Aľe me mange gindinav, pal vajkeci beršende leperena
ola terne Roma, so len hin oda ľikeriben
mandar, mire kolegostar Andrej Belakostar.
Ha, mištes, hoj adaj sas pale aver ajsi generacija.
Bo džanen, miri buťi pal oleste,
hin man hin lačhe sphandľipena the pre maškarthemutňi urovňate.
Vičinenkeren man but oprethode organizaciji, firmi,
savn hin interesos te buchľarel peskero buťariben.
Vaj te sthovel pes the ala temaha.
The me ole terne manušenge dav but lačhe aštipena, šajutňipena.
The jon hine but paľikerdone.
Akanutnones buťarav pre oda, aj te amen tel ada mejstrimoste
dochudas maškar Romende, sikhľuvnende, romane sikhľuvnende,
na rado ľikerav ada lav, imar duvar les chasňarďom,
romano sikhľuvno, sikhľuvnen,
andro prezidenťiko palaco pre staža.
Oda ela baro šajutňipen.
aštipen, šajutňipen, pedal oleste sikhľuvneste vaj sukhľuvňate.
Ela len oda andro dživipnaskero presikhaviben,
hoj stažinelas paš raňi prezidentkate.
Bi oleste man načirla vičinďa jekh prindžarkutňi firma, calolumakeri,
hoj bi kamenas paš peste andro timoste le Romen, terne Romen.
The gindinav peske, hoj oda hino oda angluno mire buťatar.
Bi oleste, hoj davkeras o štipendiji, tutoriko, mentoriko šegitipen.
Hin len adaj the lovengero the bilovengero ľikeriben.
Aľe butervar peske avka leperav pre peskero terno vacht,
kana somas pro gimnazijum.
The man sas problemos la matematikaha.
Me na rado kerav le ginenca.
Me musaj te vičinkerel le suseden the manušen so manca oda sikhľonas.
Sikhades, hoj varesavo levengero šegitipen bi sakoneske mištes perelas.
Avka hoj ha.
Aľe akanakes kana dikhav, dikhav pre oda, sar ole terne manušen
hin amendar o štipendijum, mentoringos, turoringos.
So cajchinel, hoj poťinaha le sikhľardoneske.
Sikhľardoneske vaš matematikate, angľikaňi čhibate, so penge ča mangena.
Serate vaš klasikano sikhaďipnaste
bešna peske the oda sikhľardo sikhavel.
The hin les vaš oda the poťindo.
Me gindinav, hoj pedal mande bi sas bareder šegitipen
oda sikhaďipen sar o štipendijum.
Sikhades, hoj bi oda štipendijum chasňarás,
hoj bi mange cinďom ko priklados lavustika.
Vaj bi poťinkeravas mangel varesavo aver sikhaďipen.
Oda hino but baro šegitipen.
The bi oleste šaj avav ajso deňipnardo
vaš šajutňipnende, aštipnende pes te bararkerel.
The kana šajutnones tajsa adaj na avava, paľis smiripnones oddžava.
Hoj šaj šegitinďom ole ternenge manušenge.
The šaj davkeras ajse šajutňipena andro dživipen.
Amen bi oleste, hoj davkeras štipendiji, mentoringos, tutoringos
the ajse ľikeribnarde čalavibena,
me som ole sikhľuvnen...
Džanen, kana sakoberšeste ľikerkeren
400 dži 500 terne Romen pre calo Slovakiajte,
the hin tumen čino šajutňipena pedal oda, aj te lenca šaj pašeder sprindžarav.
Vaj aj te len ča dikhľomas.
Ča prekal fejsbukoste, aľe fejsbukos hino fejsbukos.
Butervar len dikhľom andre ola mire eksceloskere tabuľki.
But užarás pal oleste, aj te lenca pašeder sprindžarav.
Aľe the andre ajso biformaliko pašaľipen.
The me somas elšino Slovakijate andro REF,
savo zachudňa te kerel ajse ňilajeskere tabori.
Činoro te khuďarel, te jekhetaňarel.
Oda sas oda elšino čalaviben ke oleste, aj te sthovas avri odi aver generacija.
Aj te oda na jel varesavo spolkos.
The vašoda te khuďarel.
The me kerďom talam trin ajse ňilajeskere tabori.
The jekh pre choľi avka kerďom,
hoj odoj sas gimnazisti andal calo Slovakijatar.
Amen sas talam 65 gimnazisti,
le romano avibneha, andre Slovakija.
Jon avle, gele andro kher
the dikhle, hoj odoj hine aver Roma.
Zachudňam amen te sikhavel pes.
The terňi džuvľi, sikhľuvňi andal bilingvaliko gimnazistar.
Aver andal bilingvaliko gimnatistar Bansko Bystricatar,
Smižany, Spišská Nová Ves, Košice.
The pedal lende oda sas demavipnardo.
Me dikhľom pre lengere muja, hoj me na som korkoro.
Me na som UFO.
The odoj ačhile ajse kontakti, ajse sphandľipena
pre ola ňileskere taborende.
Paľis man zachudás oleha,
aj te le grupendar sthovas o timos.
Le timostar avrikidne timoskero šeraľipen.
Šeraľipnaskere, šerutnoskere dochudňipena.
The paľis anahas varesave cikne projekti, save sthoďom avka,
hoj kana arakhľom o zvičiňiben varekhaj andro internetos,
the vičinďom len, hoj aven Perješiste,
dži duje orate hino zgeľipen ke amende kancelarijate.
Adaj tumen hin ada zvičiňiben, pregenen tumenge o telethoďipena.
Me som phučkerdo pre tumare gindipena.
Amen len šunďam.
Phende, hoj hoj ada kamen andr´oda projektos te kerel.
Irinďam o projektos, the bičhaďam, priačhade, the jon les kerenas.
Zorasaľiľam ola sphandľipena.
Dikhľam, kas hin zorale, loke seri, kaj hine.
Dikkhelkeras, sar baron dureder.
The oda sas but lačhe probaľipena.
Pedal lende the pedal amende.
Pedal buťarduno timoste, pedal nadacijate.
Me ľikerav goďate, hoj andal ajso elšino taboristar le gimnazistenca
mange jekh dženo lekhaďa ajso hiros pro mesendžeris.
Hoj mange paľikerel vaš but lačho aštipen.
Jov odoj avľa le ajse daripnenca,
hoj so jov odoj le aver Romenca kerela.
Jov šoha na sas andro romano pašaľipen.
Na sas les romane kamarata the aňi amala.
The sar mange but paľikerel vaš ajso but lačho aštipen.
Les sar Romes hin bidžaňiben.
The sas but lačhes les te dikhel the te jakhavel,
sar paľis kandidinelas andro foroskero aversthoďipen.
Andro krajoskero, the andre Nacijakeri rada.
Chudňa ajsi inšpiracija.
me oda na lav avka, hoj oda hino anglunes miro sogalipen.
Aľe gindinav, hoj man pre oleste peskero kotor,
hoj pen zgele, zachudne te avel čaladuneder.
Varesaven dikhav te kandidinel the andre politika.
Varesave buťaren ko priklados sar bičhadengere šegitipne.
Vaj andr´oda ačarutno dživipen hine buteres zoraleder.
Ko priklados paľikerdones amare nadacijatar jekh sikhľuvňi
pes rozginďa te sikhľol pre Stredoeuropakeri univerzita Budapešťate.
Hoj kamel feder škola, kamel vareso feder.
the oda hino but lačho šuňiben.
The gindinav, hoj o the suksesis.
Tel štipendijakero programoste amen hin
zoralo buteripen le učeškolaken andre Pedagogikaňi univerzita Perješiste.
Hin amen but avutne sikhľardone.
Sikhľardone le romano avibneha.
Hin amen jekh maškarškolakero štipendijakero programos,
savo hino peskere sposoboha špecijaliko.
buťaras les andre Ungarija, andre Slovakija, andre Čechi.
The andre Rumuňija.
Ada programos ľikerel le sikhľuvňen Odboristar:
Sikhľariben pedal dajakere školende the avriľikeriben.
The oda but interisiko odpheňiben ole sikhľuvnen,
kana mange džan te vakerel pal oda, hoj hiňi savi ašarďi pre oda,
sar pes but lošarel pre oda, hoj joj ela romaňi sikhľarďi
the sikhavela romane čhaven andre romane vatri andro školi, dajakere školi.
The me lake phenava, hoj na.
E programoskeri duma nane ada.
Amen na kamas, aj te tutar ela romaňi sikhľarďi.
Amen kamas, aj te tutar avel sikhľarďi, so hiňi Romňi.
E filozofija ada programoste,
amari filozofia, miri, hiňi ajsi,
aj te tu, Romňi, sikhľarďi, sikhaves le gadžikane čhaven
andre gadžikaňi dajakeri škola.
Aj te gadžikane čhave dikhen la romaňi sikhľarďa.
Mi oda avel ajso sakoďivesutnones.
Na phenav vaš nadacijate REF.
Me korkoro na som priačhado
me som odčhivkerdo
vaš avresavo čalaviben vaš ačhaviben
le dajakeri školate vaj bazutňi školate andre romane vatri.
Na kamav, aj te aven romane šingune.
Me kamav, mi aven o šingune, save hine Roma.
Kamav, aj te avas themutne andal Slovakijakeri repbulikatar, so hine Roma.
Oda hiňi adi duma, savi me peske priačhaďav.
The oda hiňi odi angluňi linaja.
Oda hiňi miri goďi.